Mikkel Dencker (DF), 2007-10-23:
Jeg tror, det er sjældent, at vi har en tredjebehandling, der ser ud til at blive lige så lang som førstebehandlingen.
Det var en aftale, som kom i stand efter et måske lidt kaotisk forløb, hvilket vi ikke er så vant til, og vi nåede frem til en aftale om den her skatteomlægning, som vi behandler i dag, som er langt mere afbalanceret end det, som regeringen oprindelig havde spillet ud med.
Alt i alt er det noget, som gerne skulle give mange flere hænder på arbejdsmarkedet, sådan som erhvervslivet har så hårdt brug for.
Jeg bliver også nødt til her i mit indlæg at mane den påstand i jorden, som flere er kommet med, i hvert fald den socialdemokratiske ordfører, nemlig at de penge, som bliver brugt på skattelettelser, er penge, som kunne have været brugt på velfærd.
Det ved hr. Dyrby Paulsen udmærket godt er forkert.
Den ene halvdel af finansieringen af de her lettelser kommer fra, at energiafgifterne forhøjes, det giver et provenu.
Hvis man går ind for at overholde skattestoppet, som Dansk Folkeparti og regeringen gør – og som Socialdemokratiet nogle gange gør - ved man godt, at det her merprovenu fra energiafgifterne skal kanaliseres ud til borgerne igen i form af skattelettelser.
Sådan er det, hvis man overholder skattestoppet.
Det ved vi jo ikke om Socialdemokratiet gør, og vi kan nok heller ikke få svar på det, men for os, der går ind for skattestoppet, er det i hvert fald åbenlyst, at det skal kanaliseres ud den vej.
Den anden måde, det her finansieres på, er, at det overskud, der ser ud til at blive i Arbejdsmarkedsfonden næste år, bliver kanaliseret ud til borgerne igen.
Det var et løfte, som den daværende socialdemokratiske regering gav tilbage i 1994, da Arbejdsmarkedsfonden blev oprettet, nemlig at hvis der på et tidspunkt blev overskud i Arbejdsmarkedsfonden, skulle overskuddet kanaliseres tilbage til borgerne igen.
Desværre er utaknemlighed også en af de ting, der kommer frem, når man er i en frustrerende situation, som Socialdemokratiet er rent parlamentarisk, så vi kan nok godt leve uden den tak, som rettelig burde være der.
Konklusionen på det her er, at de penge, der bliver brugt på skattelettelser her, er penge, som ikke kunne have været brugt på andet end skattelettelser.
De kunne altså ikke have været brugt på bedre ældreservice, bedre sygehuse og bedre kræftbehandling.
Det var en umulighed, hvis man skulle overholde de løfter, som er blevet givet i form af skattestop og om Arbejdsmarkedsfonden i sin tid.
Jeg er udmærket klar over, at de skattelettelser, der gives her, primært er møntet på borgere, der er på arbejdsmarkedet.
Det er simpelt hen ikke muligt med skattelettelser at ramme alle borgere socialt lige godt, og derfor er det også Dansk Folkepartis ambition at få skabt yderligere balance i tingene ved i de kommende uger at forhandle en finanslovaftale på plads med regeringen, som yderligere kompenserer de grupper uden for arbejdsmarkedet, som ikke kan få gavn af de her skattelettelser.
Jeg må bare sige: Vi lægger vores politik frem i Dansk Folkeparti, det har vi gjort altid, og i de sidste 6 år har vi også brugt ret meget energi på at praktisere vores politik.
Det har givet en masse resultater, især gennem finanslovene, først med indførelsen af ældrechecken og siden hen med flere forbedringer af ældrechecken.
Ligeledes fik vi også her for et par år siden indført en mærkbar forbedring af forholdene for førtidspensionisterne.
Så finansloven er altså den rigtige måde at skabe bedre forhold for de personer, der er uden for arbejdsmarkedet, det er skatteaftaler ikke.
Med de ord skal jeg sige, at vi selvfølgelig støtter, at det her forslag vedtages senere på dagen, og jeg stiller mig selvfølgelig til rådighed for at svare på korte bemærkninger.
Jeg kan se, at der allerede er linet op hernede.